
1.
Innledning

Oppgaven lyder:

“Rettens forhold til partenes prosesshandlinger i sivile saker.”

Pensummessig er den dekket av kap. 15, jf. pkt. 10.7 og 10.8 i Skoghøy: Tvistemål, 2. utg. (Oslo 2001).

Temaet er inngående behandlet både på forelesninger og på seminarer.

Selv om dette er en ”kapitteloppgave” og det således må forventes at alle kandidatene skal kunne få til noe, forutsettes det imidlertid god forståelse for å skrive godt.

De temaer som naturlig hører under oppgaven, er:

· Den begrensning som ligger i at retten som hovedregel ikke kan pådømme andre krav eller rettsforhold enn de som partene har gjort til søksmålsgjenstand i saken,

· den begrensning som ligger i at retten i dispositive saker ikke kan gå utenfor partenes påstander,

· den begrensning som ligger i at retten i dispositive saker ikke kan bygge på andre faktiske grunnlag enn de som partene har påberopt,

· det forhold at retten i rimelig utstrekning har adgang til å drive materiell prosessledelse.

· rettens forhold til partenes bevistilbud, og

· det forhold at retten står fritt i rettsanvendelsen.

I ”Tvistemål” har jeg også tatt med preklusjon av prosesshandlinger som ikke blir foretatt i tide. Det hører for så vidt tematisk til oppgaven. Hvis noen kandidater har tatt med disse reglene, skal de selvsagt ikke trekkes for det. Etter min mening bør man imidlertid ikke stille krav om at også preklusjonsreglene blir behandlet. Man bør kunne få toppkarakter uten å ha behandlet disse reglene.

2.

Som hovedregel kan retten ikke pådømme andre krav eller rettsforhold enn de som partene har gjort til søksmålsgjenstand i saken

Som en naturlig følge av at retten etter disposisjonsprinsippet bare trer i funksjon etter begjæring fra en part, kan den dersom det ikke finnes særskilt hjemmel for annet, bare pådømme krav eller rettsforhold som partene har gjort til søksmålsgjenstand i saken og således bedt retten om å pådømme. Dette utgjør også en del av disposisjonsprinsippet og gjelder som den store hovedregel også i indispositive saker. Regelen er ikke kommet eksplisitt til uttrykk i noen lovbestemmelse, men er likevel sikker rett, jf. bl.a. Rt. 1966 s. 103 (Tunemat).

Hva som er samme og hva som er et annet krav eller rettsforhold, må bestemmes på grunnlag av de samme kriterier som i forhold til rettskraftreglene. Mellom domstolenes pådømmelseskompetanse og rettskraft er det en nær sammenheng. Rettskraften kan i alle fall ikke gå lenger enn domstolenes pådømmelseskompetanse. Men selv om det ikke er logisk nødvendig, bør man av hensyn til partenes behov for å innrette seg etter en dom legge til grunn at det retten har kompetanse til å pådømme, også blir rettskraftig avgjort.

Dette innebærer at spørsmålet om hva som skal anses som samme krav/rettsforhold, må avgjøres ut fra en totalvurdering av (1) om de rettsfølger det er tale om, er kvalitativt like, (2) om det er noen vesensforskjeller mellom de faktiske eller rettslige betingelser som må foreligge for at rettsfølgene skal inntre, (3) om de interesser som rettsreglene tar sikte på å beskytte, i det vesentlige er de samme, og (4) hva som – blant annet på bakgrunn av ønsket om fullstendig prosedyre – fremstår som rimelig og naturlig.

De gode kandidater må kunne forventes å fremheve at spørsmålet om hva som er samme krav/rettsforhold, ikke kan løses abstrakt, men må avgjøres på grunnlag av partenes prosedyrer. Hvis for eksempel den som påstår å ha en vegrett, nedlegger påstand om rett til å kjøre med bil, vil det å avsi dom for rett til gangsti ikke være å avsi dom for noe annet rettsforhold, dersom saken har vært lagt opp slik at det ikke bare har vært retten til å kjøre med bil som har vært omtvistet, men vegretten i det hele.

Fra regelen om at retten ikke kan pådømme andre krav/rettsforhold enn de partene har gjort til søksmålsgjenstand i saken, finnes det for ekteskapssaker noen små unntak i tvml. § 421 andre ledd. Jeg finner ikke grunn til her å gå nærmere inn på disse unntakene.

3.
I dispositive saker er retten bundet av partenes påstander

Det følger av tvml. § 85 at retten i dispositive saker ikke kan gå utenfor partenes påstander. Med ”påstander” menes de domsresultater som partene ønsker å oppnå med hensyn til de krav/rettsforhold saken gjelder.

Også denne regel blir behandlet som en del av disposisjonsprinsippet. Den er begrunnet med at når partene fritt kan disponere over kravet utenfor rettergang, er det rimelig at de også skal kunne disponere i rettergang.

Kandidatene bør få frem at de påstander partene har nedlagt, må tolkes, og at domstolene ikke er bundet av partenes språklige utforming av påstandene. Som eksempel fra rettspraksis kan her nevnes Rt. 2000 s. 452, hvor det var nedlagt påstand om at en kgl.res. som fastsatte når en konsesjonsavgift skulle løpe fra, var ugyldig, men hvor Høyesterett likevel avsa dom for realiteten (såkalt subsumsjonsdom).

Det kan være grunn til å presisere at rettens kompetanse ikke bare begrenses av saksøkerens, men også av saksøktes påstand. I denne forbindelse har det vært vanlig å ta opp spørsmålet om hvordan en frifinnelsespåstand i en erstatningssak skal forstås. Dersom saksøkte ikke positivt har tilkjennegitt at han, for det tilfellet at retten skulle komme til at det foreligger ansvarsgrunnlag, aksepterer erstatningsberegningen, er det rimelig å forstå en frifinnelsespåstand slik at han ønsker erstatningen satt så lavt som mulig, selv om det bare er ansvarsgrunnlaget som uttrykkelig er bestridt.

4.
Retten kan i dispositive saker ikke bygge på andre faktiske grunnlag enn de som partene har påberopt

Det følger av tvml. § 86 første ledd at det er partene som har hovedansvaret for sakens faktiske opplysning. Dette blir i pensumboken omtalt som den første del av forhandlingsprinsippet i sivile saker.

Bestemmelsen i § 86 første ledd gjelder både i dispositive og indispositive saker. Denne bestemmelse må imidlertid ses i sammenheng med bestemmelsen i § 86 andre ledd. Etter denne bestemmelse har retten i indispositive saker et selvstendig medansvar for at saken blir tilstrekkelig opplyst.

Det har fra bestemmelsene i § 86 første, jf. andre ledd vært utledet at retten i dispositive saker ikke kan bygge på et annet faktisk grunnlag enn det partene har påberopt (”påstandsgrunnlag”, som tvisteloven av 2005 kaller det), dvs. de faktiske grunnlag som partene særskilt fremholdt som begrunnelser for sine standpunkter, se Skoghøy, op.cit. s. 706 med videre henvisninger til rettspraksis. Denne regel er her omtalt som den andre del av forhandlingsprinsippet. Begrunnelsen for regelen er at det bare er det faktum som en part har fremholdt som begrunnelse for sitt standpunkt som den andre parten har hatt særlig oppfordring til å imøtegå (kontradiksjonshensynet). Når regelen er begrenset til dispositive saker, er det fordi det oppfattes som urimelig og stridende mot § 86 andre ledd om retten i indisposive saker skulle være bundet av partenes faktiske anførsler.

Det følger av rettspraksis at retten ikke i alle detaljer er bundet av det som er anført av faktum. I den utstrekning en faktisk omstendighet har vært fremme under forhandlingen eller har karakter av en vitterlig kjensgjerning, må retten kunne legge vekt på den og benytte den til å utfylle det faktum som partene har fremholdt som begrunnelser for sine standpunkter, se for eksempel Rt. 1963 s. 996 (monteringsfeildommen). Hvor langt retten kan gå i å bygge på detaljer som ikke har vært fremhevd av partene, må bero på om retten ved å legge til grunn den omstendighet det er tale om, tilsidesetter de krav som med rimelighet kan stilles til kontradiktorisk saksbehandling, jf. Skoghøy, op.cit. s. 708 med gjennomgang av rettspraksis.

Hvis man beskriver forhandlingsprinsippet slik jeg gjør, blir det ikke behov for å skille mellom rettsfakta og bevisfakta. Enkelte kandidater har kanskje lest Jo Hov og blitt fascinert av skillet mellom rettsfakta og bevisfakta, som han (via Gunnar Aasland) har importert fra svensk prosessteori. Slik jeg oppfatter det, er det ingen realitetsforskjell mellom meg og Hov, men bare spørsmål om hvordan rettstilstanden mest dekkende kan beskrives. Selv om jeg – kanskje ikke overraskende – mener at min beskrivelse er mest dekkende, må det selvsagt aksepteres om kandidatene bruker Hovs formuleringer, dersom de har forstått dem.

5.
Retten har i rimelig utstrekning adgang til å drive materiell prosessledelse

Det følger av tvml. § 86 andre ledd første punktum at retten bør sørge for at partenes anførsler blir så klare og fullstendige som mulig. Denne bestemmelse gjelder bare påberopte søksmålsgrunnlag og innsigelser. Men selv om det ikke finnes noen uttrykkelig lovbestemmelse om det, er det alminnelig antatt at retten i rimelig utstrekning også har adgang til å gjøre oppmerksom på søksmålsgrunnlag og innsigelser som ikke er påberopt, jf. Skoghøy, op.cit. s. 713 ff. Denne regel blir vanligvis omtalt som rettens adgang til å drive materiell prosessledelse, og er et naturlig motstykke til at retten i dispositive saker ikke kan bygge på faktiske grunnlag som partene ikke har påberopt. Hvis manglende påberopelse av relevante faktiske grunnlag alltid skulle lede til rettstap, ville det kunne være urimelig.

Spørsmålet om retten skal benytte adgangen til materiell prosessledelse, avhenger av en totalvurdering. Sentrale momenter i vurderingen er 

· hvor betydningsfull saken er for parten, 

· hvor klart det er at omstendigheten er relevant, 

· hvor langt omstendigheten ligger fra de påberopte omstendigheter, 

· om påberopelse av omstendigheten medfører at saken må utsettes for at den andre parten skal få tilstrekkelig tid til å undersøke forholdet og imøtegå anførselen, 

· om den part som vil ha fordel av at omstendigheten blir påberopt, er representert ved advokat, og

· hvilket stadium saken befinner seg på, mv. 

Jo lengre saken er kommet, dess større er betenkelighetene med å gjøre oppmerksom på relevante omstendigheter som ikke tidligere har vært påberopt.

Det er alminnelig antatt at retten som hovedregel bare har adgang, og ikke plikt, til å drive materiell prosessledelse, jf. Skoghøy, op.cit. s. 714-715. Men unntaksvis kan retten kan ha plikt til dette. Bestemmelsen i tvfl. § 11-7 andre ledd om namsmyndighetenes plikt til å gjøre oppmerksom på debitors rett ved tvangssalg av bolig til å kreve erstatningsbolig, kan ses under denne synsvinkelen. Også ellers kan det tenkes tilfeller hvor saken har stor velferdsmessig betydning for en part, at retten kan ha plikt til å drive materiell prosessledelse. Forutsetningen må imidlertid være at den aktuelle faktiske omstendighet er klart relevant for saken, og at det vil føre til rettstap for parten dersom han ikke blir gjort oppmerksom på omstendigheten og får anledning til å påberope den.

Avgjørelsen i Rt. 1992 s. 504 (Factoring Finans) er etter min mening et eksempel på at Høyesterett har gått for langt i å drive materiell prosessledelse. Saken er nærmere omtalt i Skoghøy, op.cit. s. 714.

6.
Rettens forhold til partenes bevistilbud

Rettens forhold til partenes bevistilbud reguleres av tvml. § 86 første, jf. andre ledd, jf. § 190.

Som tidligere nevnt, følger det av § 86 første ledd at det er partene som har hovedansvaret for å skaffe til veie det faktiske grunnlag for rettens avgjørelse. I indispositive saker har imidlertid retten etter § 86 andre ledd et selvstendig medansvar for å sørge for å fremskaffe de opplysninger som er nødvendige for å sikre en riktig avgjørelse. Også i tilfeller hvor partene har fri rådighet over sakens gjenstand, har retten adgang til å ta initiativ til supplerende bevisførsel, men etter § 190 andre ledd kan retten i dispositive saker ikke beslutte vitneførsel eller bruk av skriftlige bevis ”naar begge parter erklærer sig imot det”.

Som hovedregel kan retten i dispositive saker bare ha adgang, og ikke plikt, til å ta initiativ til supplerende bevisførsel. Men i samme utstrekning som retten unntaksvis kan ha plikt til å gjøre oppmerksom på relevante søksmålsgrunnlag og innsigelser (påstandsgrunnlag), må retten også unntaksvis ha plikt til å ta initiativ til supplerende bevisførsel, jf. Skoghøy, op.cit. s. 716.

7.
Retten står fritt i rettsanvendelsen

Det følger av tvml. § 191 at retten står fritt i rettsanvendelsen. På dette punkt er retten ikke bundet av det partene har anført.

Kandidatene bør imidlertid få frem at i dispositive saker må denne regel ses i sammenheng med regelen om at retten ikke kan bygge på faktiske grunnlag som ikke er påberopt. Dette innebærer at retten bare kan anvende rettssetninger som passer på det faktum som partene har påberopt.

I tillegg kommer at retten i dispositive saker er bundet av partenes påstander. Dersom en korrekt rettsanvendelse på det påberopte faktum leder til et domsresultat som ikke ligger innenfor partenes påstander, må domsslutningen formuleres i samsvar med den påstand som ligger nærmest det rettslig riktige resultat, se for eksempel Rt. 1940 s. 598 og Tromsø byretts dom i Utvalgte dommer, uttalelser mv. i skattesaker og skattespørsmål 1981 s. 254 (avsagt av undertegnede som dommerfullmektig).

Bortsett fra når det gjelder stedlig sedvanerett og fremmed rett, kan retten etter § 191 andre, jf. tredje punktum ikke gi partene noe rettslig pålegg om å utrede rettsspørsmål, men dette skaper ikke noe problem i praksis. Den praktiske betydning av at retten ikke kan pålegge partene å utrede rettsspørsmål er at retten selv må undersøke jussen dersom den ikke er tilstrekkelig prosedert.

8.
Avslutning

Som nevnt innledningsvis, må alle kandidater som har lest pensum, kunne forventes å få noe ut av denne oppgaven. De kandidater som ikke bare har lest, men også tilegnet seg stoffet og forstått dette, antas likevel å skille seg ut ved disposisjon, angrepsvinkel, fremheving av rettspolitiske begrunnelser og påpekninger av sammenhenger.

På samme måte som ellers ved eksamenssensur bør det etter mitt syn legges større vekt på forståelse og rettspolitiske drøftelser enn brist i detaljkunnskaper.

Denne veiledning er skrevet før jeg har lest noen besvarelser. Dersom det i løpet av sensuren skulle vise seg nødvendig, vil det senere bli laget en supplerende veiledning.

Oslo, 14. november 2005

Jens Edvin A. Skoghøy

